b'\n_START_ARTICLE_\nTelenor Arena\n_START_SECTION_\nBakgrunn\n_START_PARAGRAPH_\nIdeen til arenaen kom i 1999 under en konferanse p\xc3\xa5 Halvorsb\xc3\xb8le, der Stab\xc3\xa6k-milj\xc3\xb8et var samlet for \xc3\xa5 legge m\xc3\xa5l for klubben fremover. En spillergruppe kom da med forslaget om en ny arena p\xc3\xa5 Fornebu. Denne arenaen skulle hete \xc2\xabThe Blue Dream Arena\xc2\xbb, ha 25\xc2\xa0000 sitteplasser, bl\xc3\xa5tt kunstgress og tak. Visjonen var at Bruce Springsteen skulle varme opp f\xc3\xb8r f\xc3\xb8rste hjemmekamp, som skulle g\xc3\xa5 mot FC Barcelona._NEWLINE_P\xc3\xa5 veien frem til ny arena var det mange skj\xc3\xa6r i sj\xc3\xb8en for Stab\xc3\xa6k. Det var vanskelig \xc3\xa5 komme til enighet med grunneierne Fornebu Boligspar og Fornebu N\xc3\xa6ring om kj\xc3\xb8p av tomt. Dette ble l\xc3\xb8st ved at ordf\xc3\xb8rer i B\xc3\xa6rum, Odd Reinsfelt, s\xc3\xb8rget for en avtale der Stab\xc3\xa6k fikk tomten i gave mot at de som eide resten av Fornebu skulle f\xc3\xa5 lov til \xc3\xa5 bygge tettere p\xc3\xa5 resten av eiendommene. Likevel kom det et kraftig tilbakeslag i desember 2003, da utbyggingsplanen for Fornebu ble vedtatt uten at arenaen ble tegnet inn. Etter videre forhandlinger vurderte Stab\xc3\xa6k \xc3\xa5 heller legge arenaen til den delen av Fornebu som IT Fornebu eier, men ogs\xc3\xa5 denne planen rant ut i sanden. H\xc3\xb8sten 2004 kom Stab\xc3\xa6k endelig til enighet med Fornebu Boligspar, og stadionprosjektet s\xc3\xa5 dagens lys. Dette var i grevens tid for Stab\xc3\xa6k, som ved hjelp av pengene avtalen f\xc3\xb8rte med seg fikk \xc3\xb8konomien i orden slik at profflisensen ble beholdt.\n_START_SECTION_\nBygging\n_START_PARAGRAPH_\nEnkelte av ideene til arenaen ble aldri realisert. Internasjonale regler gjorde at kunstgresset ikke kunne v\xc3\xa6re bl\xc3\xa5tt, men som en erstatning ble heller gulvet i losjene lagt som bl\xc3\xa5tt, kunstgressinspirert laminat. Ideen om et skyvbart tak ble ogs\xc3\xa5 forkastet, p\xc3\xa5 grunn av byggetekniske utfordringer og de eventuelle kostnadene det ville ha medf\xc3\xb8rt._NEWLINE_Da den sto ferdig, fikk Stab\xc3\xa6k utbetalt 50 millioner kroner for n\xc3\xa6ringslokalene i anlegget. Resten av hallen finansieres ved egenkapital og l\xc3\xa5n. Hallen ble ferdigbygd til sesongstart i 2009. Byggestart var i mars 2007. Bygget er tegnet av HRTB AS Arkitekter og totalentrepren\xc3\xb8r er NCC Construction AS._NEWLINE_Navnet p\xc3\xa5 hallen ble offentliggjort i juni 2008, da det b\xc3\xb8rsnoterte statseide selskapet Telenor kj\xc3\xb8pte navnerettighetene. Frem til det var hallen kjent som Fornebu Arena._NEWLINE__NEWLINE_F\xc3\xb8rste fotballkamp p\xc3\xa5 Telenor Arena var treningskamp mot IFK G\xc3\xb6teborg. Superfinalen 2009 mot V\xc3\xa5lerenga, hvor Stab\xc3\xa6k vant 3\xe2\x80\x931, var den f\xc3\xb8rste offisielle kampen.\n_START_SECTION_\n\xc3\x98konomiske vanskeligheter\n_START_PARAGRAPH_\nHallen har aldri gitt de \xc3\xb8konomiske uttellingene som var forutsatt, og investoren Kjell Chr. Ulrichsen som opprinnelig eide halvparten av anlegget, m\xc3\xa5tte overta hele eierskapet i november 2009. Ett \xc3\xa5r senere ble kontrakten mellom Stab\xc3\xa6k Holding AS (eid av Ulrichsen) og Stab\xc3\xa6k Fotball AS (klubben), som omhandlet 40 \xc3\xa5r leie mot at klubben betalte 9 millioner per \xc3\xa5r for leie, forkastet. Til gjengjeld var Stab\xc3\xa6k garantert \xc3\xa5 spille ut sesongen i arenaen. _NEWLINE_D\xc3\xa5rlige \xc3\xb8konomiske utsikter f\xc3\xb8rte til at arenaeieren utarbeidet en ny leiekontrakt. Der ble leien \xc3\xb8kt med over 300 prosent \xe2\x80\x93 til 30 millioner kroner \xc3\xa5rlig. 30. juni 2011 meddelte Stab\xc3\xa6k Fotball at de ikke lenger var i stand til \xc3\xa5 tiltre leieavtale med de nye betingelsene satt fra arenaeier Ulrichsen fra og med 2012-sesongen, og fotballklubben vendte tilbake til Nadderud stadion.\n_START_SECTION_\nKonsertarena\n_START_PARAGRAPH_\nListe over artister som har spilt i Telenor Arena\n_START_SECTION_\nEurovision Song Contest 2010\n_START_PARAGRAPH_\nTelenor Arena huset Eurovision Song Contest 2010. NRK valgte arenaen i B\xc3\xa6rum som arena for b\xc3\xa5de begge semifinalene og finalen 29. mai 2010. Arenaen ble valgt p\xc3\xa5 grunn av sin st\xc3\xb8rrelse og muligheter for produksjonsfasiliteter utenfor arenaen. Arrang\xc3\xb8rene rigget salen opp med over 4500 lys av ulike slag, som ble festet i hele 750 riggepunkter. Lydriggen besto av over 100 h\xc3\xb8yttalere av ulik st\xc3\xb8rrelse og dekningsomr\xc3\xa5de.\n_START_SECTION_\nPolitikerne krever kunstgress i Telenor Arena 2013\n_START_PARAGRAPH_\nFormannskapet i B\xc3\xa6rum vek ikke fra sitt tidligere vedtak om at Telenor Arena skal ha permanent kunstgress da saken var oppe til behandling 15. mai 2013. Forslaget fra r\xc3\xa5dmann Hans Kr. Lingsom om \xc3\xa5 la eieren Euforum ha et rullegress tilgjengelig p\xc3\xa5 foresp\xc3\xb8rsel ble kontant nedstemt. \xc2\xabDette er en l\xc3\xb8sning vi fint kan leve med. Vi har aldri \xc3\xb8nsket kunstgresset ut av arenaen og arbeider med \xc3\xa5 finne praktiske l\xc3\xb8sninger\xc2\xbb sa Diderik Schnitler som en kommentar til vedtaket.\n_START_SECTION_\nEierforhold\n_START_PARAGRAPH_\nHoldingselskapet Stab\xc3\xa6k Holding ble i 2011 omd\xc3\xb8pt til Euforum Holding, og driver hallen videre som en eventarena.'